LIETUVOS RESPUBLIKOS

SUSISIEKIMO MINISTRO

Į S A K Y M A S

DĖL TECHNINIŲ PRIŽIŪRĖTOJŲ SERTIFIKAVIMO TAISYKLIŲ PATVIRTINIMO

2011 m. liepos 19 d. Nr. 3-431

Vilnius

Vadovaudamasis Lietuvos Respublikos geležinkelių transporto eismo saugos įstatymo (Žin., 2004, Nr. 4-27; 2006, Nr. 42-1505; 2010, Nr. 12-557; 2011, Nr. 52-2509) 12 straipsnio 8 dalimi ir įgyvendindamas 2008 m. gruodžio 16 d. Europos Parlamento ir Tarybos direktyvą 2008/110/EB dėl saugos Bendrijos geležinkeliuose, iš dalies keičiančią Europos Parlamento ir Tarybos direktyvą 2004/49/EEB dėl saugos Bendrijos geležinkeliuose (OL 2008 L 345, p. 62):

1. T v i r t i n u Techninių prižiūrėtojų sertifikavimo taisykles (pridedama).

2. P r i p a ž į s t u netekusiu galios Lietuvos Respublikos susisiekimo ministro 1999 m. liepos 16 d. įsakymą Nr. 282 „Dėl keleivinių vagonų techninės priežiūros ir remonto tvarkos“ (Žin., 1999, Nr. 94-2721).

Susisiekimo ministras	Eligijus Masiulis

PATVIRTINTA

Lietuvos Respublikos

susisiekimo ministro

2011 m. liepos 19 d. įsakymu

Nr. 3-431

TECHNINIŲ PRIŽIŪRĖTOJŲ SERTIFIKAVIMO TAISYKLĖS

I. BENDROSIOS NUOSTATOS

1. Techninių prižiūrėtojų sertifikavimo taisyklės (toliau – Taisyklės) nustato techninių prižiūrėtojų, atsakingų už prekinių vagonų techninę priežiūrą, sertifikatų išdavimo, jų galiojimo sustabdymo, galiojimo sustabdymo panaikinimo ir galiojimo panaikinimo tvarką, reikalavimus techninių prižiūrėtojų nustatomai prekinių vagonų techninės priežiūros sistemai, prašymų techninių prižiūrėtojų sertifikatams išduoti ar juos pakeisti priėmimą, techninių prižiūrėtojų veiklos sąlygas bei jų teises ir pareigas, sertifikuotų techninių prižiūrėtojų veiklos sąlygų laikymosi priežiūrą.

2. Techniniai prižiūrėtojai, atsakingi už prekinių vagonų, kurie naudojami 1435 mm vėžės pločio geležinkelių tinkle, techninę priežiūrą, sertifikuojami vadovaujantis 2011 m. gegužės 10 d. Europos Komisijos reglamentu (ES) Nr. 445/2011 dėl subjektų, atsakingų už prekinių vagonų priežiūrą, sertifikavimo sistemos, kuriuo iš dalies keičiamas Reglamentas (EB) Nr. 653/2007 (OL 2011 L 122, p. 22). Techniniai prižiūrėtojai, atsakingi už prekinių vagonų, kurie naudojami 1520 mm pločio vėžės geležinkelių tinkle, techninę priežiūrą (toliau – techniniai prižiūrėtojai), sertifikuojami vadovaujantis šiomis Taisyklėmis.

3. Šiose Taisyklėse vartojamos sąvokos paaiškintos Lietuvos Respublikos geležinkelių transporto kodekse (Žin., 2004, Nr. 72-2489), Lietuvos Respublikos geležinkelių transporto eismo saugos įstatyme (Žin., 2004, Nr. 4-27; 2010, Nr. 12-557) ir kituose teisės aktuose.

4. Jeigu prekinių vagonų techninis prižiūrėtojas yra geležinkelių infrastruktūros valdytojas ar geležinkelio įmonė (vežėjas), prekinių vagonų atitiktį šiose Taisyklėse nustatytiems reikalavimams patikrina Valstybinė geležinkelio inspekcija prie Susisiekimo ministerijos (toliau – Inspekcija), Lietuvos Respublikos susisiekimo ministro nustatyta tvarka geležinkelių infrastruktūros valdytojams išduodama įgaliojimus eismo saugos srityje ar geležinkelio įmonėms (vežėjams) – saugos sertifikatus.

5. Techniniai prižiūrėtojai turi turėti techninio prižiūrėtojo sertifikatus. Šis reikalavimas netaikomas prekinių vagonų, kurie nenaudojami ar jų neketinama naudoti viešojoje geležinkelių infrastruktūroje, techniniams prižiūrėtojams.

6. Techninio prižiūrėtojo sertifikato formą, suderinusi su Valstybės dokumentų technologinės apsaugos tarnyba prie Finansų ministerijos, tvirtina Inspekcija.

II. TECHNINIO PRIŽIŪRĖTOJO SERTIFIKATUS IŠDUODANTI INSTITUCIJa ir jos įgaliojimai

7. Techninio prižiūrėtojo sertifikatus išduoda Inspekcija.

8. Inspekcija turi teisę:

8.1. išduoti arba atsisakyti išduoti techninio prižiūrėtojo sertifikatą, sustabdyti jo galiojimą, panaikinti jo galiojimo sustabdymą ir panaikinti techninio prižiūrėtojo sertifikato galiojimą, pakeisti techninio prižiūrėtojo sertifikatą;

8.2. vadovaudamasi šiomis Taisyklėmis, priimti kitus sprendimus.

9. Inspekcija privalo:

9.1. tvarkyti išduodamų techninio prižiūrėtojo sertifikatų apskaitą;

9.2. visus savo sprendimus grįsti nustatytais faktais ir teisės aktais, savo sprendimus motyvuoti;

9.3. priimdama visus savo sprendimus vadovautis nepriklausomumo, kompetencijos ir nešališkumo principais;

9.4. užtikrinti gaunamos informacijos konfidencialumą;

9.5. siekdama palengvinti kreipimąsi dėl techninio prižiūrėtojo sertifikatų išdavimo kitų Europos Sąjungos valstybių narių techniniams prižiūrėtojams teikti jiems paaiškinimus apie šių Taisyklių reikalavimus, reikiamų dokumentų pateikimą ir supažindinti su visais techninio prižiūrėtojo sertifikatų suteikimą reglamentuojančiais teisės aktais;

9.6. vykdyti kitas šiose Taisyklėse ir kituose teisės aktuose nustatytas pareigas.

III. REIKALAVIMAI TECHNINIŲ PRIŽIŪRĖTOJŲ NUSTATOMAI PREKINIŲ VAGONŲ TECHNINĖS PRIEŽIŪROS SISTEMAI

10. Techninių prižiūrėtojų, pageidaujančių gauti techninio prižiūrėtojo sertifikatą, nustatoma prekinių vagonų techninės priežiūros sistema turi apimti šias priemones:

10.1. techninės priežiūros organizacines priemones;

10.2. techninės priežiūros užtikrinimo priemones;

10.3. techninės priežiūros kontrolės priemones;

10.4. techninės priežiūros atlikimo priemones.

11. Šių Taisyklių 10 punkte nustatytų priemonių vertinimo kriterijus ir tvarką nustato Inspekcija. Šios priemonės įgyvendinamos:

11.1. registruojant geležinkelių riedmenis Lietuvos Respublikos geležinkelių riedmenų ir konteinerių registre, kai tai susiję su techninio prižiūrėtojo nustatymu;

11.2. išduodant saugos sertifikatus geležinkelio įmonėms (vežėjams) arba įgaliojimus eismo saugos srityje – geležinkelio infrastruktūros valdytojams, kai tai susiję su techninio prižiūrėtojo paskyrimu arba sertifikavimu.

IV. PRAŠYMAI TECHNINIO PRIŽIŪRĖTOJO SERTIFIKATUI GAUTI, JŲ PATEIKIMAS, TECHNINIŲ PRIŽIŪRĖTOJŲ SERTIFIKATŲ IŠDAVIMAS IR ATSISAKYMAS JUOS IŠDUOTI, TECHNINIŲ PRIŽIŪRĖTOJŲ SERTIFIKATŲ PAKEITIMAS

12. Techninis prižiūrėtojas, pageidaujantis gauti techninio prižiūrėtojo sertifikatą, pateikia Inspekcijai prašymą. Reikalavimus prašymui ir jo formą nustato Inspekcija.

13. Prašymai techninio prižiūrėtojo sertifikatui gauti pateikiami teisės aktų nustatyta tvarka:

13.1. registruojant prekinius vagonus, kai techninis prižiūrėtojas yra prekinių vagonų naudotojas;

13.2. geležinkelių infrastruktūros valdytojams išduodant įgaliojimus eismo saugos srityje ar geležinkelio įmonėms (vežėjams) – saugos sertifikatus.

14. Sprendimas dėl techninio prižiūrėtojo sertifikato išdavimo ar motyvuotas atsisakymas jį išduoti turi būti pateiktas techniniam prižiūrėtojui, pageidaujančiam gauti techninio prižiūrėtojo sertifikatą, ne vėliau kaip per 4 mėnesius nuo prašymo gavimo dienos.

15. Nustačiusi, kad techninio prižiūrėtojo, pageidaujančio gauti techninio prižiūrėtojo sertifikatą, nustatyta techninės priežiūros sistema neatitinka šiose Taisyklėse nustatytų reikalavimų, pateikti ne visi reikiami dokumentai, dokumentai netinkamai įforminti, dokumentuose yra klaidingų ir (ar) netikslių duomenų, Inspekcija per 10 darbo dienų nuo prašymo išduoti techninio prižiūrėtojo sertifikatą ir pridedamų dokumentų gavimo dienos apie tai informuoja techninį prižiūrėtoją, pageidaujantį gauti techninio prižiūrėtojo sertifikatą, ir nustato 30 kalendorinių dienų terminą trūkumams pašalinti. Šių Taisyklių 14 punkte nurodytas terminas techninio prižiūrėtojo sertifikatui išduoti skaičiuojamas nuo to momento, kai techninis prižiūrėtojas, pageidaujantis gauti techninio prižiūrėtojo sertifikatą, nustato šių Taisyklių reikalavimus atitinkančią prekinių vagonų priežiūros sistemą ir apie tai informuoja Inspekciją, pateikdamas tai patvirtinančius dokumentus.

16. Jeigu techninis prižiūrėtojas, pageidaujantis gauti techninio prižiūrėtojo sertifikatą, per Inspekcijos nustatytą laiką nepašalina jo nustatytos prekinių vagonų techninės priežiūros sistemos trūkumų ir (ar) neprideda reikalaujamų dokumentų, prašymas išduoti techninio prižiūrėtojo sertifikatą paliekamas nenagrinėtas ir apie tai per 3 darbo dienas, nuo sprendimo nenagrinėti šio prašymo dienos, informuojamas techninis prižiūrėtojas, pageidaujantis gauti techninio prižiūrėtojo sertifikatą.

17. Inspekcija priima sprendimą neišduoti techninio prižiūrėtojo sertifikato, jeigu techninio prižiūrėtojo nustatyta prekinių vagonų techninės priežiūros sistema neatitinka šiose Taisyklėse nustatytų reikalavimų.

18. Inspekcija, priėmusi motyvuotą sprendimą neišduoti techninio prižiūrėtojo sertifikato, per 5 darbo dienas pateikia šį sprendimą techniniam prižiūrėtojui.

19. Techninio prižiūrėtojo sertifikatų turėtojai privalo pateikti Inspekcijai prašymą pakeisti saugos sertifikatą, jei pasikeičia duomenys, nurodyti techninio prižiūrėtojo sertifikate, įrašant pasikeitusius duomenis.

20. Techniniai prižiūrėtojai, ketindami pakeisti jų prekinių vagonų techninės priežiūros sistemą, turi pateikti prašymą Inspekcijai leisti įgyvendinti šiuos pakeitimus. Inspekcija, gavusi minėtą prašymą, įvertina techninio prižiūrėtojo prekinių vagonų techninės priežiūros sistemos pokyčius ir priima sprendimą leisti ar neleisti juos įgyvendinti. Šie prašymai vertinami mutatis mutandis šio skyriaus nustatyta tvarka

21. Konkretūs paaiškinimai neatlygintinai pateikiami techniniams prižiūrėtojams, pageidaujantiems gauti techninio prižiūrėtojo sertifikatą, nurodant galiojančius teisės aktus.

V. SERTIFIKUOJAMOS VEIKLOS SĄLYGOS

22. Sertifikuojamos veiklos sąlygos yra šios:

22.1. techninis prižiūrėtojas turi atitikti Geležinkelių transporto eismo saugos įstatyme, šiose Taisyklėse ir kituose teisės aktuose nustatytus reikalavimus;

22.2. techninis prižiūrėtojas savo veikloje privalo laikytis prekinių vagonų techninės priežiūros sistemos, kurią jis nustato vadovaudamasis Geležinkelių transporto eismo saugos įstatyme, šiose Taisyklėse ir kituose teisės aktuose nustatytais reikalavimais;

22.3. Inspekcijos darbuotojams atliekant techninio prižiūrėtojo sertifikuojamos veiklos sąlygų laikymosi priežiūrą, techninis prižiūrėtojas privalo pateikti visus reikalaujamus duomenis ir dokumentus;

22.4. techninis prižiūrėtojas negali savo vardu įgalioti kitų asmenų arba leisti kitiems asmenims vykdyti techninio prižiūrėtojo sertifikate nurodytą veiklą;

22.5. techninis prižiūrėtojas turi ir kitų šiose Taisyklėse bei kituose Lietuvos Respublikos teisės aktuose nustatytų pareigų.

23. Techninis prižiūrėtojas, laikydamasis sertifikuojamos veiklos sąlygų, turi šias teises:

23.1. pavesti parengti prekinių vagonų techninės priežiūros technologiją ir atlikti prekinių vagonų techninę priežiūrą kitiems asmenims, kurie yra sudarę sutartį su techniniu prižiūrėtoju, tačiau visais atvejais techninis prižiūrėtojas privalo atsakyti už šiame punkte nurodytų veiklų vykdymą ir užtikrinti saugų prekinių vagonų naudojimą geležinkelių sistemoje;

23.2. pateikti motyvuotą prašymą pratęsti Inspekcijos nustatytą laiką, per kurį techninis prižiūrėtojas turi pašalinti nustatytus prekinių vagonų techninės priežiūros sistemos trūkumus ir pateikti tai patvirtinančius dokumentus;

23.3. Lietuvos Respublikos įstatymų nustatyta tvarka apskųsti Inspekcijos sprendimus, priimtus šiose Taisyklėse nustatytais atvejais;

23.4. kreiptis į Inspekciją su prašymu pateikti išsamius paaiškinimus, susijusius su šių Taisyklių reikalavimais, reikiamų dokumentų pateikimu ir susipažinti su visais techninių prižiūrėtojų sertifikavimą reglamentuojančiais teisės aktais;

23.5. kitas šiose Taisyklėse ir kituose Lietuvos Respublikos teisės aktuose nustatytas teises.

VI. SERTIFIKUOJAMOS VEIKLOS SĄLYGŲ laikymosi PRIEŽIŪRA

24. Techninius prižiūrėtojus, pagal šias Taisykles vykdančius techninio prižiūrėtojo sertifikuojamą veiklą, kontroliuoja ir techninio prižiūrėtojo sertifikuojamos veiklos sąlygų laikymosi priežiūrą atlieka Inspekcija vadovaudamasi Inspekcijos patvirtintomis Valstybinės geležinkelio inspekcijos prie Susisiekimo ministerijos atliekamų planinių ir neplaninių patikrinimų taisyklėmis, šiomis Taisyklėmis bei kitais teisės aktais.

25. Inspekcija, išdavusi techninio prižiūrėtojo sertifikatą, ne rečiau kaip kas 5 metai tikrina, ar techninis prižiūrėtojas atitinka šių Taisyklių nustatytus reikalavimus ir ar laikosi techninio prižiūrėtojo sertifikatų turėtojams nustatytų sąlygų. Nustačiusi, kad nesilaikoma techninio prižiūrėtojo sertifikuojamos veiklos sąlygų, Inspekcija raštu apie tai įspėja techninį prižiūrėtoją.

VII. TECHNINIŲ PRIŽIŪRĖTOJŲ SERTIFIKATŲ GALIOJIMO SUSTABDYMAS, galiojimo sustabdymo panaikinimas IR TECHNINIŲ PRIŽIŪRĖTOJŲ SERTIFIKATŲ galiojimo PANAIKINIMAS

26. Inspekcija priima sprendimą sustabdyti techninio prižiūrėtojo sertifikato galiojimą, jeigu nustato, kad techninio prižiūrėtojo, turinčio techninio prižiūrėtojo sertifikatą, taikoma prekinių vagonų techninės priežiūros sistema neatitinka šiose Taisyklėse nustatytų reikalavimų.

27. Inspekcija, priėmusi sprendimą sustabdyti techninio prižiūrėtojo sertifikato galiojimą, raštu per 5 darbo dienas praneša apie šį sprendimą techniniam prižiūrėtojui ir nustato laiką, per kurį techninis prižiūrėtojas privalo pašalinti nurodytus trūkumus. Jeigu kyla grėsmė eismo saugai, techninio prižiūrėtojo sertifikato galiojimas sustabdomas tą pačią dieną, kai priimamas atitinkamas Inspekcijos sprendimas. Apie tai nedelsiant raštu informuojamas techninis prižiūrėtojas. Jeigu nekyla grėsmė eismo saugai, Inspekcija savo sprendime nurodo kitą techninio prižiūrėtojo sertifikato galiojimo sustabdymo terminą. Tokiu atveju techninis prižiūrėtojas raštu informuojamas ne vėliau kaip likus 5 darbo dienoms iki techninio prižiūrėtojo sertifikato galiojimo sustabdymo termino pradžios. Laikas trūkumams pašalinti gali būti pratęstas, jeigu Inspekcijai raštu pateikiamas motyvuotas techninio prižiūrėtojo prašymas.

28. Inspekcija priima sprendimą panaikinti techninio prižiūrėtojo sertifikato galiojimo sustabdymą, jeigu nustatyti neatitikimai per Inspekcijos nustatytą laiką pašalinami.

29. Inspekcija, priėmusi sprendimą panaikinti techninio prižiūrėtojo sertifikato galiojimo sustabdymą, raštu per 5 darbo dienas praneša apie šį sprendimą techniniam prižiūrėtojui.

30. Inspekcija priima sprendimą techninio prižiūrėtojo sertifikato galiojimą panaikinti, kai:

30.1. techninis prižiūrėtojas pateikia prašymą panaikinti techninio prižiūrėtojo sertifikato galiojimą;

30.2. per Inspekcijos nustatytą laiką nepašalinami neatitikimai, dėl kurių buvo sustabdytas techninio prižiūrėtojo sertifikato galiojimas;

30.3. paaiškėja, kad techninio prižiūrėtojo sertifikatui gauti buvo pateikti klaidingi ir (ar) netikslūs duomenys ar suklastoti dokumentai;

30.4. prekinių vagonų techninis prižiūrėtojas likviduojamas;

30.5. miršta techninio prižiūrėtojo sertifikato turėtojas.

31. Inspekcija, priėmusi sprendimą panaikinti techninio prižiūrėtojo sertifikato galiojimą, nedelsdama raštu praneša apie šį sprendimą techniniam prižiūrėtojui.

32. Sustabdžius arba panaikinus techninio prižiūrėtojo sertifikato galiojimą, techniniam prižiūrėtojui draudžiama vykdyti sertifikuojamą veiklą. Panaikinus techninio prižiūrėtojo sertifikato galiojimo sustabdymą, techninis prižiūrėtojas gali vykdyti sertifikuojamą veiklą tik nuo Inspekcijos sprendime dėl techninio prižiūrėtojo sertifikato galiojimo sustabdymo panaikinimo nurodytos datos.

VIII. BAIGIAMOSIOS NUOSTATOS

33. Inspekcija, išdavusi techninio prižiūrėtojo sertifikatą, sustabdžiusi jo galiojimą, panaikinusi galiojimo sustabdymą, panaikinusi galiojimą ar pakeitusi techninio prižiūrėtojo sertifikatą, skelbia apie tai savo interneto tinklalapyje. Skelbime nurodomi šie duomenys:

33.1. techninio prižiūrėtojo kodas, teisinė forma, pavadinimas ir buveinė;

33.2. techninio prižiūrėtojo sertifikato numeris;

33.3. techninio prižiūrėtojo sertifikato išdavimo, galiojimo sustabdymo, galiojimo sustabdymo panaikinimo, galiojimo panaikinimo ir pakeisto techninio prižiūrėtojo sertifikato išdavimo datos.

34. Inspekcija, išdavusi techninio prižiūrėtojo sertifikatą, sustabdžiusi jo galiojimą, panaikinusi galiojimo sustabdymą, panaikinusi galiojimą ar pakeitusi techninio prižiūrėtojo sertifikatą, apie tai nurodo savo metinėje veiklos ataskaitoje, kurią rengia ir teikia Europos geležinkelių agentūrai, Lietuvos Respublikos geležinkelių transporto eismo saugos įstatymo nustatyta tvarka.

35. Už techninio prižiūrėtojo sertifikato išdavimą, pakeitimą imama Lietuvos Respublikos Vyriausybės apskaičiuoto dydžio valstybės rinkliava.

36. Pateikti prašymai, dokumentai ir išduoti techninio prižiūrėtojo sertifikatai saugomi Inspekcijoje Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka ir periodiškumu.

_________________